ועדת הפנים ואיכות הסביבה, כנסת 17, פרוטוקול מספר 42, 2006-10-17 10:00

גאלב מג'אדלה: למה?

גאלב מג'אדלה: מה הסיבה?

משה גפני: הנימוק היה פשוט – היות ומדובר בדברים הנוגעים לביטחון המדינה, כך טען משרד הביטחון, ואין זה ראוי שבדיון פומבי של ועדה בכנסת הנושא הזה יעלה - כי זה יכול להגיע לאוזניים לא רצויות.

משה גפני: אנחנו קיבלנו את העמדה הזו.

משה גפני: היתה עמדה גורפת שאמרה שדיונים בנושאים הכי חשובים מבחינת חברי הכנסת שחרדים לעניין של איכות הסביבה ושל הפגיעה התושבים – אמרנו שאת הנושאים הללו אנחנו מוציאים מחוץ לדיון הפומבי, ומקיימים עליהם דיונים נפרדים.

משה גפני: נאמר שיש בקרה בתוך משרד הביטחון, וקיבלנו את העמדה הזו של משרד הביטחון, כפי שהוצגה כאן פעמים רבות.

משה גפני: האם זו היתה החלטה נכונה או לא - את זה הציבור ישפוט.

משה גפני: ההיסטוריה תאמר אם זה היה נכון.

משה גפני: מה שקרה, ולכן ביקשתי את הדיון – המקרה של האנטנות של גלי צה"ל בעיר בני ברק, שהיא עיר גדולה ובה למעלה מ- 150 אלף תושבים - היה בשבילי נקודת שבר במערכת היחסים שלי עם מערכת הביטחון.

משה גפני: נמצא פה סגן אלוף אמנון דובדבני שהיה בדיון שהתקיים לגבי חוק הקרינה הבלתי מיננת.

משה גפני: גם בנושא הזה, שאני הייתי אחד מהיוזמים של החוק לגביו, הוצאנו את משרד הביטחון ומתקניו מתוך החוק וקבענו לו מסגרת נפרדת.

משה גפני: התקיים כאן דיון סגור שלא היה פתוח לתקשורת.

משה גפני: בין יתר הדברים אני שאלתי, וסגן אלוף דובדבני זוכר את זה- מה יהיה עם האנטנות של גלי צה"ל, למשל.

משה גפני: התשובה היתה, למיטב זכרוני, שבתוך שנתיים האנטנות האלה לא יישארו שם.

יואב דובדבני: זו לא התשובה שלי

שגיא קריספין: אתה אולי מדבר על אנטנות גל"צ - - יש הרבה אנטנות של גלי צה"ל.

משה גפני: לא, אני שאלתי על האנטנות הספציפיות האלה, כיוון שהאנטנות גבוהות, רואים אותם מכל מקום, הם בלב שכונה, ולא מדובר על מתקן ביטחוני.

משה גפני: המתקן אמנם שייך למשרד הביטחון, שייך לצה"ל, וכאן אמרתי אז, בוועדה, האם יכול להיות מצב שמשרד הביטחון ינצל את המעטפת הזו, שאנחנו, חברי הכנסת וראשי הוועדות נתנו לו - גם לדברים שבהם אין צורך ביטחוני.

משה גפני: כאן יש צורך אזרחי לכל דבר ועניין ורק במקרה זה שייך למשרד הביטחון.

משה גפני: לשאלתי אמרתם שלא.

משה גפני: אמרתם שהאנטנות של גלי צה"ל יסולקו משם תוך שנתיים.

משה גפני: פנו אלי התושבים הנכבדים שמייצגים כאן את הציבור שם, ואמרו לי - אתה אמרת שאת האנטנות של גלי צה"ל יסלקו תוך שנתיים, והנה עכשיו עושים שם עבודה, מסלקים את האנטנות הקיימות ושמים אנטנות הרבה יותר גבוהות.

משה גפני: כלומר, יש שם הרבה יותר קרינה, מטבע הדברים.

משה גפני: אני לא נכנס עכשיו לחלק הטכני.

משה גפני: אני רוצה להגיד לכם – אתם עשיתם פה טעות חמורה, כי לכם אסור היה הדיון הזה יתקיים, מכיוון שמכאן ואילך יתחילו להישאל השאלות על מערכת הביטחון: האם האמירה שלכם היא אמירה שאתם עומדים מאחוריה, האם זו אמירה אמיתית, האם אתם מסתתרים מאחורי הנימוק של הביטחון?

משה גפני: אנחנו לא יודעים היום מהמחקרים האם באמת יש פגיעה בחיי אדם, אבל אני יודע היום בוודאות שאין היום כמעט תושב במדינת ישראל שלא חרד מאנטנות שנמצאות בקרבתו, וכשמתחיל לכאוב לו הראש הוא מתחיל לחשוב שזה מהאנטנות.

משה גפני: אני לא יודע, ואני לא נכנס למחקרים.

משה גפני: אני מציע שהמשרד להגנת הסביבה לא ייכנס לעניין הזה.

משה גפני: אנחנו כבר לא בשלב הזה.

משה גפני: אנחנו בשלב שבכל מקום בו יש אנטנות - התושבים חרדים מזה וצריך למנוע את העניין הזה.

משה גפני: אני, אדוני היושב ראש, מבקש שאת האנטנות האלה יסלקו, כפי שסוכם, לא להקים שם אנטנות חדשות, כי המשמעות של העניין היא שאין שום תוכנית לסלק אותן.

משה גפני: אני לא סומך על מה שנאמר כאן, כי אם הולכים להחליף אנטנות המשמעות היא שזה הולך להיות לזמן רב מאד, אולי אפילו לזמן בלתי מוגבל.

משה גפני: אני מבקש שיסלקו את האנטנות מהמקום ויעמידו אותן במקום אחר שהוא לא בלב שכונה אזרחית, לא בלב שכונת מגורים בה גרים אנשים, ילדים, תינוקות, קשישים.

משה גפני: צריך לסלק את זה ולהעמיד את זה במקום שבו הוא לא נמצא בלב שכונת מגורים.

גאלב מג'אדלה: תודה לחבר הכנסת גפני – הביקורת שלנו העקרונית, הכללית, הגורפת בכל מה שקשור לאנטנות – ידועה.

גאלב מג'אדלה: אנחנו רוצים להתמקד בדיון הספציפי הזה במקרה הזה.

גאלב מג'אדלה: לכן אני מציע שנשמע את משרד הביטחון ואחר כך נשאל את השאלות, נעיר את ההערות ונשמיע את ההשגות שלנו, כדי שזה יהיה יותר יעיל.

שגיא קריספין: אולי, ברשותכם, נשמע את התושבים כדי שנשיב לגבי כל השאלות.

דוד אזולאי: אני חושב שחבר הכנסת גפני, שמתגורר בבני ברק, מכיר את הדברים.

משה גפני: אמרתם כאן בוועדה לפני כ- 8 חודשים שהאנטנות של גלי צה"ל באותה שכונת מגורים תסולקנה בתוך שנתיים.

משה גפני: השאלה האם אתם עומדים מאחורי זה, כי אם כן – איך אתם פתאום מחליפים אנטנות ומציבים אנטנות יותר גבוהות?

גאלב מג'אדלה: יש כאן תושבים מבני ברק?

גאלב מג'אדלה: מישהו מהתושבים מעוניין להתייחס?

משה גפני: הסופר החרדי המפורסם - חיים ולדר, נמצא כאן ומעוניין להשמיע דברים.

חיים ולדר: אני תושב העיר, ממש למרגלות האנטנה.

חיים ולדר: אני רוצה להסביר מה זו אנטנה, שיהיה לכם ברור.

חיים ולדר: מעבר למקרים של סרטן של שכניי מלמעלה, ששכן נפטר ואשתו חולה, ושל עוד שכנים שחולים- אני אסביר לכם מה זה לחיות בצל אנטנות כאלה.

חיים ולדר: אין רדיו – אלא רק גלי צה"ל.

חיים ולדר: הברזים שלי שרים גלי צה"ל.

חיים ולדר: בשבת, אם לא נתקנו את המחשב מהחשמל - הוא משמיע גלי צה"ל.

חיים ולדר: אצלנו שומעים כל הזמן גלי צה"ל.

חיים ולדר: אנחנו פשוט מרגישים את הקרינה.

חיים ולדר: אני הלכתי עם הגברת כרמל, בשם התושבים, ואספנו חתימות.

חיים ולדר: יש לנו הר שמתחתיו הבתים שלנו, ובתי ספר של 1,800 ילדות.

חיים ולדר: מדובר פה ב- 15,000 איש.

חיים ולדר: עתרנו לבית המשפט.

חיים ולדר: אנחנו תמיד חשבנו שמדובר במתקן ביטחוני ובכזה - לא נוגעים.

חיים ולדר: לפתע התברר משהו אחר.

חיים ולדר: הבנתי שזה לא רק מתקן ביטחוני אלא גם תחנת רדיו.

חיים ולדר: מהבירורים שלנו עולה שגלי צה"ל קיבלו היתר ביטחוני מ- 79 מהוועדה למתקנים ביטחוניים.

חיים ולדר: הם שם לא סיפרו שזה גלי צה"ל, וכך הם עובדים, אגב, בכל המקומות.

חיים ולדר: הם באים ומספרים שזה מתקן ביטחוני, וכאשר אנשים שומעים שזה מתקן ביטחוני -הם קמים.

חיים ולדר: כך גם אני עשיתי.

חיים ולדר: בפנים הם מכניסים כמו עז – את הנושא של גלי צה"ל.

גאלב מג'אדלה: אתה רוצה להגיד לי שרשויות המדינה מרמות את המדינה?

חיים ולדר: כן, אני ממש רוצה להגיד את זה.

גאלב מג'אדלה: אתה בדקת את זה?

חיים ולדר: הם באו לוועדה למתקנים ביטחוניים וביקשו היתר.

חיים ולדר: למה? - למתקן ביטחוני.

חיים ולדר: הוועדה תשפוט האם גלי צה"ל וגלגל"צ זה מתקן ביטחוני.

חיים ולדר: אני לא אשפוט.

חיים ולדר: אבל הם ביקשו את ההיתר.

חיים ולדר: הם ביקשו ב- 79 וביקשו ל-5 שנים, עד 84.

חיים ולדר: מאז, אין שום היתר לדבר הזה.

גאלב מג'אדלה: ואתה בדקת את זה.

חיים ולדר: אני בדקתי.

חיים ולדר: יש לי את הכל ב - - היו”ר גאלב מג'אדלה: איך בדקת, הוצאת צו גילוי מסמכים לצה"ל?

חיים ולדר: הם עצמם אמרו - יש לנו את ההיתר.

משה גפני: היושב ראש שואל אותך איך הגעת לאינפורמציה.

חיים ולדר: יש לי עורך דין ששמו אמיר לירן, והוא מומחה בנושא הזה.

חיים ולדר: הוא הגיע לדברים.

חיים ולדר: מסתבר שמעבר לזה : הם באו לעיריה לבקש היתר.

חיים ולדר: אם הם צריכים היתר, למה הם באו לעיריה?

חיים ולדר: הם באו לעיריה וביקשו חיזוק של התרנים.

גאלב מג'אדלה: הם באו לעיריה כדי לפעול על פי חוק, כי העיריה נותנת רישוי לעסקים.

חיים ולדר: אז העיריה לא נותנת להם.

חיים ולדר: הם אומרים: אנחנו מצפצפים על העיריה, לא צריכים אתכם.

חיים ולדר: זה מה שהם טוענים היום.

חיים ולדר: העיריה נתנה להם אישור לחזק את התרנים.

חיים ולדר: פתאום מגיעות מסות.

חיים ולדר: הם בנו תושבות של עשרות ברגים – שתי אנטנות ענקיות.

חיים ולדר: ממש תנופת בניה, רק על חיזוק האנטנות.

חיים ולדר: באה העיריה והוציאה להם צו הפסקת בניה.

חיים ולדר: הם אומרים: קיבלתם היתר על אל"ף ועשיתם בי"ת.

חיים ולדר: אתם מדברים על רשויות המדינה?

חיים ולדר: רשויות המדינה פועלות כמו פולשים: מבקשים היתר על אל"ף והולכים על בי"ת.

חיים ולדר: כעיקרון מדובר על אנטנות שלידתן בחטא.

יעקב מרגי: כמה אנטנות?

חיים ולדר: מדובר פה בשתי אנטנות גדולות מאד, שאני מרגיש וחי את הקרינה שלהן.

חיים ולדר: אני וכל התושבים מסביב אפופים בקרינה הזו.

חיים ולדר: אני מדבר אתכם על בתי ספר, על גן ילדים שנפתח מתחת לאנטנה.

חיים ולדר: אני מדבר על הגן היחיד לילדים בבני ברק.

חיים ולדר: אין הרבה גנים בבני ברק.

חיים ולדר: אנחנו הרבה שנים חשבנו שזה בסיס צבאי.

חיים ולדר: הם יטענו, אולי, שיש שם משהו סודי.

חיים ולדר: אני אגלה לך בסוד מה שיש שם.

חיים ולדר: עורך הדין שלי קיבל את פרס מפקד חיל האוויר על פיתוח מכשיר תקשורתי.

חיים ולדר: לו אסור לדעת.

חיים ולדר: אז לא נורא, תספרו בסוד, אבל בטוח שהסוד לא היה גלי צה"ל.

חיים ולדר: אז אין לנו התנגדות, תמשיכו עם המתקן הביטחוני, אבל תעבירו משם את גלי צה"ל.

חיים ולדר: גלי צה"ל זה לא מתקן ביטחוני.

גאלב מג'אדלה: מה היה בבית המשפט?

חיים ולדר: בבית משפט קבעו שיהיה דיון ב-21 - - הם הבטיחו שאם אכן בית המשפט - - - אם אני אגיד לכם להוריד, אתם תורידו?

חיים ולדר: אז הם אמרו - כן.

גאלב מג'אדלה: מה השאלה הזו?

גאלב מג'אדלה: בוודאי.

חיים ולדר: לא, אבל הרעיון הוא - - היו”ר גאלב מג'אדלה: בית משפט הוא - -

חיים ולדר: אבל השאלה היא האם לעשות צו על תנאי, להפסיק לגמרי עכשיו, או לתת להם להמשיך - אבל שיידעו שזה הרעיון.

חיים ולדר: השופט לא ממש נתן צו, הוא אמר - נחכה לדיון המרכזי, אבל בתכלס'- -

גאלב מג'אדלה: והדיון המרכזי ש אמור להתקיים – מתי?

חיים ולדר: ב- 22 לינואר.

חיים ולדר: אבל אם פה יש לי הזדמנות לבוא לוועדת הפנים, השאלה היא מאד פשוטה: האם ייתכן שוועדת הפנים תיתן היתר לגלי צה"ל להיות במקום צפוף אוכלוסין?

חיים ולדר: כל משפחה בבני ברק יש 9 ילדים.

חיים ולדר: ודבר שני – האם הוועדה למתקנים ביטחוניים, אם אכן היא נותנת היתרים, ואפשר להכניס תחת הכותרת של "ביטחוני" אנטנות של גלי צה"ל - זה מגיע למקום שבו צריך לדון בזה.

חיים ולדר: האם באמת אתם נותנים לוועדה למתקנים ביטחוניים אפשרות להכניס גם דברים שהם לא ביטחוניים?

חיים ולדר: אז נכניס גם אנטנות של רשת ב', נכניס גם עוד כמה אנטנות שידור, למה לא? היתה שם איזושהי אנטנה של תחנה פיראטית שגם שמו שם.

שגיא קריספין: סליחה, על מה אתה מדבר?

חיים ולדר: אתם לא יודעים מזה.

משה גפני: קרו דברים כאלה.

שגיא קריספין: אני לא מכיר את הסיפור.

משה גפני: מה, זה לא מגודר שם?

חנה כרמל: עכשיו גידרו מסביב לכל המתחם.

קריאה: מעולם לא היתה שם שמירה.

קריאה: מתקן ביטחוני בלי שמירה.

אברהם בורוחובסקי: רציתי להוסיף שהתירוץ היום, כביכול, להחליף את האנטנות –נאמר שאנטנה אחת נרקבה והיא עומדת בסכנת נפילה.

אברהם בורוחובסקי: בשטח – האנטנות בריאות וחזקות והאנטנות שהגיעו כתחליף, באופן פיזי הן הרבה יותר כבדות.

אברהם בורוחובסקי: זה משהו עצום – כל חלק של האנטנה היו צריכים להביא עם מנוף .

אברהם בורוחובסקי: בזמנו, כשהקימו את זה, לא היה מדובר באזור מאוכלס.

אברהם בורוחובסקי: היום זה אזור שמאוכלס בצפיפות, (ואפילו אני, שגר במרחק של 100 מטר משם - גם הטלפונים שלי שרים גלי צה"ל, והטכנאים של "בזק" התייאשו ואמרו שאין מה לעשות בנושא.

דוד אזולאי: באיזה שנים הותקנו האנטנות האלה?

אברהם בורוחובסקי: לפני שנים רבות.

אברהם בורוחובסקי: אבל אז כנראה גם לא עשו שום פעולה למען הבטיחות.

אברהם בורוחובסקי: עשו את זה בצורה פרימיטיבית.

אברהם בורוחובסקי: היום יש תחליף.

אברהם בורוחובסקי: הבעיה היא קצת צינית.

אברהם בורוחובסקי: לדוגמה – באזור התעשייה שנמצא 500 או 700 מטר מערבית משם, ישנו בניין BSR, בניין תעשייתי גדול.

אברהם בורוחובסקי: אפשר להעמיד שם אנטנה קטנה על הגג, שתהיה גבוהה יותר , ותיתן את אותם שירותים.

אברהם בורוחובסקי: יש תחליף.

אברהם בורוחובסקי: הבעיה היא ששם אולי יצטרכו לשלם שכר דירה לבעל הבניין וכאן פשוט השתלטו על גינה עירונית, ללא היתר בניה, מבלי לשלם לאף אחד כסף.

מגלי והבה: הבעיה, אדוני, זה לא האנטנה, אלא המיקום שלה?

קריאות: - - -

מגלי והבה: זה הדיון המהותי פה.

מגלי והבה: אם הבעיה היא של המיקום, אני טוען אחרת - אני טוען שאיפה שיש אנטנה יש סכנות.

אברהם בורוחובסקי: האזור שם הוא אזור תעשייתי, זה לא אזור שגרים בו אזרחים.

גאלב מג'אדלה: אין דבר כזה – בכל מקום תעשיה עובדים אזרחים.

אברהם בורוחובסקי: כן, אבל אם יעבירו רק את אותו קטע - - ואת גלי צה"ל יבטלו מהאזור שלנו, אז אני חושב ששני הצדדים ייצאו נשכרים.

גאלב מג'אדלה: זו לא חכמה להעביר את הצרה.

משה גפני: אין גם צורך להציע פתרונות.

משה גפני: זה לא התפקיד שלכם.

גאלב מג'אדלה: לגישתך - אין צורך להעביר נזק מסביבה מסוימת לסביבה אחרת - - חוץ מזה, פתרונות צריכים לתת מי שיצרו את העניין.

גאלב מג'אדלה: אז את זה תשאיר להם.

מגלי והבה: אחת הבעיות שמעיקות על כל האוכלוסייה בעצם זה מיקומן של אנטנות, שהוכח שאיפה שיש אנטנות יש סכנת קרינה, ואיפה שיש סכנת קרינה- יש תוצאות הרסניות על האוכלוסייה.

מגלי והבה: זה הוכח.

מגלי והבה: אני יודע על הבעיות בעיר הכרמל, אני יודע על אזורים שונים - -

גאלב מג'אדלה: זה עדיין לא הוכח.

גאלב מג'אדלה: תתפלא לשמוע.

גאלב מג'אדלה: היה דיון כאן עם כל חברות הסלולר.

מגלי והבה: לפני שאני מסיים אתה יודע כבר מה שמעת.

מגלי והבה: אתה ממחקרים יודע שכלום לא הוכח.

מגלי והבה: אני יודע שבעיר הכרמל, בעוספיה, מספר חולי הסרטן לפני שהיו אנטנות היה פחות.

מגלי והבה: אחרי תקופה ארוכה שהאנטנות נמצאו שם, אחוז חולי הסרטן - גם בקרב אוכלוסייה צעירה וגם בקרב המבוגרת -גדל.

מגלי והבה: אתה הרי מכיר את זה היטב.

מגלי והבה: התפקיד שלנו הוא לא רק להעיר ולהתריע.

מגלי והבה: גם המשרד לאיכות הסביבה, זו בדיוק היום הנקודה:

מגלי והבה: שבמקום לפקח ולדאוג שיבואו עם החלטות קונקרטיות של אלה שקובעים איפה תמוקם האנטנה, קובעים שהיא לא מזיקה למי שנמצא שם.

גאלב מג'אדלה: שאלה לראש העיר, אם אפשר, בשביל שתהיה קצת אינפורמציה.

גאלב מג'אדלה: היה דיון כאן עם כל החברות הסלולריות.

גאלב מג'אדלה: הם טוענים שעדיין לא הוכח, מדעית - -

מגלי והבה: החברות הסלולריות טוענות את זה?

מגלי והבה: הם חיים על הכסף.

גאלב מג'אדלה: מומחים אובייקטיביים ששייכים לא להם אומרים שעדיין לא הוכח בוודאות.

גאלב מג'אדלה: דבר נוסף – אנחנו לא דנים באנטנה סלולארית.

גאלב מג'אדלה: הם גם טוענים שככל שיש יותר אנטנות – הנזק לאזרח הוא קטן יותר.

רחל כרמל: זה לגבי הסלולאריות.

רחל כרמל: גל"צ זה משהו אחר לגמרי.

גאלב מג'אדלה: הם אומרים יותר מזה- שככל שיש יותר אנטנות מידת הקרינה וההשפעה השלילית שלה הן פחותות.

משה גפני: ביהדות – אצלנו, כשיש את היום הכי קדוש, יום כיפור, אם יש ספק הכי קל של פיקוח נפש – מחללים את יום הכיפורים.

משה גפני: לגבי אנטנות יש ספק?

משה גפני: יש מחקר כזה ויש מחקר הפוך.

משה גפני: רוב המחקרים הם הפוכים.

קריאה: וניתן לומר שזה פחות קדוש מיום כיפור.

משה גפני: בדיוק.

משה גפני: ולכן, אין ספק מבחינת היהדות, ואני מניח שגם מבחינת כל הדתות, שצריך לסלק את האנטנות של גלי צה"ל משם.

משה גפני: ספק - יש.

גאלב מג'אדלה: חבר הכנסת אזולאי, אני הצעתי שניתן להם לדבר.

דוד אזולאי: אין בעיה.

דוד אזולאי: אני רק רוצה לשאול את ראש העיר, כדי לקצר דרך – האם הוגשה בקשה להיתר להעמדת האנטנה, ואם כן – אני מבקש לדעת האם יש להם היתר וממתי.

גאלב מג'אדלה: ותאמר גם מה שיש לך לומר לעניין הזה בכלל.

ישכר פרנקנטל: תודה.

ישכר פרנקנטל: קודם כל –אני ממש מתייחס בחיוב גדול לנושא ששמענו כאן היום.

ישכר פרנקנטל: אני חושב שזה מאד חשוב, גם לבני ברק ובפרט לתושבי השכונה.

ישכר פרנקנטל: אני נכנסתי לתפקידי לפני 3 שנים בערך.

ישכר פרנקנטל: מאז שאני בתפקיד אין כמעט שבועיים שעוברים בלי פניות שפונים אלי לגבי האנטנות של גלי צה"ל.

ישכר פרנקנטל: זה מאד מפריע להם.

ישכר פרנקנטל: לפעמים זה מפריע לא רק כתוצאה ממחקרים.

ישכר פרנקנטל: זה מפריע גם באופן מעשי, לא צריך מחקר.

ישכר פרנקנטל: מספיק שאתה נמצא שם – למשל בערב יום הזיכרון.

ישכר פרנקנטל: יש שם אנדרטה לחללי העיר שנפלו במלחמות ישראל – 530 חללים.

ישכר פרנקנטל: אתה נמצא שם רבע שעה וחוטף כאב ראש.

ישכר פרנקנטל: אני גר שם במרחק של יותר מ- 50 מטר.

ישכר פרנקנטל: זה משתלט על כל החיים מבוקר עד ערב.

ישכר פרנקנטל: זה פשוט מזמזם.

ישכר פרנקנטל: כל הטלפונים.

ישכר פרנקנטל: אתה לא יכול לשמוע שום רשת אחרת.

ישכר פרנקנטל: הכל גלי צה"ל.

ישכר פרנקנטל: לכן זה מאד ממוחש.

ישכר פרנקנטל: אני מצדיק את התושבים.

ישכר פרנקנטל: מכניסתי לתפקידי לפני שנתיים אמרתי שצריך לסלק את המפגע הזה מבני הברק .

ישכר פרנקנטל: זה לא אנטנה סלולארית קטנה.

ישכר פרנקנטל: זה משהו גדול שמעיק על כל הסביבה.

ישכר פרנקנטל: יכול להיות שבעבר, לפני 50-60 שנה היה שם שטח פתוח ונוח.

ישכר פרנקנטל: היום זה בלב שכונת מגורים עמוסה וצפופה.

ישכר פרנקנטל: מעבר לזה- יש שם גן ילדים.

ישכר פרנקנטל: בבני ברק אין הרבה מקומות שילדים יכולים לשחק בהם.

ישכר פרנקנטל: העיר מאד צפופה.

ישכר פרנקנטל: אחד המקומות היחידים שיש זה שם, הגן העירוני.

ישכר פרנקנטל: אנחנו מפתחים את זה עכשיו כדי שיהיה לילדים איפה להיות.

ישכר פרנקנטל: אז הם יהיו בצילה של כזאת אנטנה?

ישכר פרנקנטל: במגעים שלי עם משרד הביטחון הם הסבירו לי שיש להם כוונה ארצית, כללית, לפנות.

ישכר פרנקנטל: הם מכירים בעניין הזה שה מזיק.

ישכר פרנקנטל: הם מבינים שהם לא יכולים להמשיך ולשים את האנטנות במרכזי ערים.

ישכר פרנקנטל: יש להם תוכנית מרכזית, רב שנתית, מערכתית, וכמובן שדרוש לזה תקציב – שבתוך 10 שנים כל האנטנות במרכזי הערים יוסרו.

ישכר פרנקנטל: הם מוכנים להכניס ת בני ברק בסדר עדיפות למקום הראשון או השני בכך שתוך שנתיים הם יסירו משם את האנטנה.

יעקב מרגי: -- -אנטנה חדשה.

יעקב מרגי: ישכר פרנקנטל; במשך שנה וחצי הם ביקשו ממני היתר לחזק את האנטנות הקיימות.

יעקב מרגי: לחזק, ותו לא.

יעקב מרגי: לא נעתרתי לבקשה, ואמרתי שלא אתן.

יעקב מרגי: אני פועל כדי להסיר אותה, למה שאתן לחזק?

יעקב מרגי: עד שהם הבטיחו לי, עד שקיבלתי מכתב בחתימתם שהם הולכים לסלק את האנטנה תוך שנתיים.

יעקב מרגי: אמרתי שאם אני יודע שמה שלא עושים 30 שנה בבני ברק – אנחנו יודעים שתוך שנתיים מסירים את זה, ואני אתן אישור רק לחזק את זה.

יעקב מרגי: ולמה לחזק.

יעקב מרגי: ?

יעקב מרגי: כי היה שם עניין שהמהנדסים שלנו בדקו קודם וזו סכנת נפשות, בנושא הזה, כי האנטנה היא כבר ישנה, היא לא מחוזקת, וחייבים לחזק אותה.

יעקב מרגי: אבל לחזק אותה על מקומה, במתכונתה, לא להרחיב את הבסיס.

יעקב מרגי: נודע לי מהפיקוח שלנו וכן מתושבים במקום שבמהלך ההיתר שאנחנו הוצאנו לחזק את האנטנות, ותו לא – מרחיבים את הבסיס, מחליפים אנטנות וכל מיני דברים שלא היו בכוונה של ההיתר שלנו.

יעקב מרגי: הוצאנו צו מניעה, צו הפסקת עבודה.

יעקב מרגי: אחרי זה התגלגל העניין עם התושבים – בית המשפט וכן הלאה.

דוד אזולאי: מה עם צו הפסקת העבודה?

דוד אזולאי: הם כיבדו אותו?

ישכר פרנקנטל: הם כיבדו אותו.

ישכר פרנקנטל: מצד שני הם הוכיחו לנו - - אנחנו לא יכולנו להוציא הפסקת עבודה על זה שיש אנטנות.

ישכר פרנקנטל: יש אנטנות, זה הוויכוח.

ישכר פרנקנטל: אבל יכולנו להיצמד לדברים טכניים שם- שהם מרחיבים את זה מעבר לבסיס, וגם מה שאמרנו - - בבית משפט.

ישכר פרנקנטל: כרגע זה נמצא מצב של דיונים אתם לפחות כדי להגיע לתוצאה של כמו שנתנו את ההיתר – רק חיזוק ותו ולא.

ישכר פרנקנטל: לא החלפה, לא הרחבה, ועוד דברים.

ישכר פרנקנטל: אני, כראש עיר שצריך לדאוג לתושבים, ודאי שהייתי שמח לו זה היה מוסר משם.

ישכר פרנקנטל: לא הייתי אומר לשים את זה בבסר או במקום אחר כי מה העדיפות של התושבים האלה על האחרים?

ישכר פרנקנטל: אם זה מזיק, זה מזיק גם כאן וגם כאן.

ישכר פרנקנטל: במיוחד כאשר הם אומרים שיש תוכנית להוציא את האנטנות ממרכזי הערים בכלל.

ישכר פרנקנטל: למה אנחנו צריכים להכניס אותם לחלופה לא טובה?

ישכר פרנקנטל: אם באמת הם כנים וכל מה שהם צריכים זה חיזוק, בגלל הסכנה של האנטנות, ותו לא, ויש התחייבות מפורשת שהם מסירים את זה, ואנחנו בסדר עדיפות, אני אומר בדיעבד, שבדיעבד שבדיעבד, בשביל להסיר את המפגע הזה מבני ברק הייתי מצביע.

ישכר פרנקנטל: אבל כמובן שהייתי מעדיף שהם יעשו את זה מה שיותר מהר, וישימו שם את האנטנות.

גאלב מג'אדלה: נמצא כאן נציג של המשרד לאיכות הסביבה?

גאלב מג'אדלה: נמצא.

גאלב מג'אדלה: אתם נכנסתם למתקן?

גאלב מג'אדלה: בדקתם?

גאלב מג'אדלה: יש לכם הערכות לגבי הנזק?

גאלב מג'אדלה: אתם מעורבים בעניין?

ליאור אלוביץ: בהחלט.

ליאור אלוביץ: אני אענה ואסביר מה רמת המעורבות.

ליאור אלוביץ: קודם כל – לעניין ספי החשיפה.

ליאור אלוביץ: ספי החשיפה בנושא הרדיו בתחום תדרי הרדיו האלה שמשדרים לציבור הרחב – מחמירים בסדר גודל של פי שניים מאשר בשידורים סלולריים.

ליאור אלוביץ: הסף נמוך יותר פי שתיים מאשר בסלולר.

ליאור אלוביץ: בוצעו המדידות שלנו לאורך כל השנה - -

גאלב מג'אדלה: הנזק הוא כפול?

ליאור אלוביץ: זה לא עניין של נזק.

ליאור אלוביץ: סף החשיפה שבחר ארגון הבריאות העולמי מחמיר בפי שניים.

משה גפני: יש קרינה כפולה.

ליאור אלוביץ: זה לא שיש קרינה כפולה.

ליאור אלוביץ: יש ספי חשיפה שקבע ארגון הבריאות העולמי.

ליאור אלוביץ: בתדר מסוים מותר לך להיחשף לכך ובתדר אחר – לאחר.

ליאור אלוביץ: לכן אני אומר שאם אתה רוצה להשוות לדוגמה – סף החשיפה שמותר להיחשף לאנטנות שמשדרות בתדרים שאנטנות סלולריות משדרות –סף החשיפה של שידורי רדיו נמוך פי שתיים מזה.

משה גפני: למה?

ליאור אלוביץ: כי ארגון הבריאות העולמי החליט - -

משה גפני: למה?

משה גפני: יש אפליה לרעה של האנטנות האלה?

ליאור אלוביץ: לא, לא.

ליאור אלוביץ: יש לזה הסברים פיסיקליים.

משה גפני: תסביר בעברית קלה, שאני אבין למה.

ליאור אלוביץ: ההשפעה של הקליטה בגוף - -

משה גפני: זאת אומרת – שיש חס וחלילה סכנה כפולה לגוף?

משה גפני: אסור לך להגיד את זה, אז נקרא לשר?

ליאור אלוביץ: במהלך השנה האחרונה בוצעו מדידות במספר פעמים על פי פניות תושבים, כולל לפני החג, ורמות הקרינה היו נמוכות מאד.

ליאור אלוביץ: אני רוצה להזכיר שהמחוקק קבע בסעיף 31 לחוק שמשרד הביטחון וצה"ל בפרט פטורים מהחוק, והחוק לא חל עליהם.

משה גפני: נגמר הסיפור הזה.

משה גפני: תרשמו לעצמכם שזה נגמר.

משה גפני: יש היום יושב ראש ועדה חזק, לא כמוני.

ליאור אלוביץ: מניסיוננו בשנים האחרונות – בכל מקום שאין פיקוח יש חגיגה.

ישכר פרנקנטל: את זה שכחתי להגיד: גם בתוך השטח שלהם –הם טוענים שזה שטח אקס טריטוריאלי.

ליאור אלוביץ: אני רק רוצה לסיים ולהגיד שאתם מסתכלים על המקרה של בני ברק כמקרה פרטני.

ליאור אלוביץ: אנחנו רואים את המקרה שקרה בפלנורד, בבני ברק ובנען, אני יכול להגיד לכם שכל הפניות שלנו למשרד הביטחון כל פעם – אנחנו מגלים מהציבור יותר מהר מה קורה לפני שמשרד הביטחון יודע מה קורה.

ליאור אלוביץ: זו תוצאה של היעדר פיקוח.

ליאור אלוביץ: מעבר לזה אין לי מה להוסיף כי זה לא תחת הפיקוח שלנו.

ליאור אלוביץ: רמות הקרינה שם נמוכות מאד.

דוד אזולאי: כשאתם רוצים להגיע לאינפורמציה - דרך הציבור אתם מגיעים לאינפורמציה?

ליאור אלוביץ: לא, לא דרך הציבור.

ליאור אלוביץ: הציבור פנה למבקר המדינה כמה פעמים ואז קיבלנו מידע.

שגיא קריספין: ואז נעשתה הבדיקה, והבדיקה מעלה שוב פעם שרמות הקרינה נמוכות מאד.

ליאור אלוביץ: עומדים בתנאי החוק.

ליאור אלוביץ: על אף שהפיקוח לא נעשה אל ידיכם, נעשה על ידי מערכת הביטחון – כאשר אתם בודקים את זה -

שגיא קריספין: כלומר, אנחנו עומדים בדרישות החוק.

ליאור אלוביץ: נכון.

גאלב מג'אדלה: אם אני לא טועה, אתה הופעת אצלי גם בדיון על נען.

חנה כרמל: אני מבקשת להוסיף.

חנה כרמל: אני קראתי מחקרים שגם רמות קרינה הכי נמוכות שיש – הנזק שלהם הם נזק מצטבר לאורך שנים.

חנה כרמל: אי אפשר להוכיח נזק לטווח של חצי שנה, אבל ברור שזה נזק שמצטבר לאורך שנים.

חנה כרמל: הקרינה הכי נמוכה שיכולה להיות, בעוד 10 שנים היא תשפיע.

חנה כרמל: זה לא אומר שברגע זה אפשר, עכשיו, לבחון את זה.

גאלב מג'אדלה: על מה את מתבססת?

חנה כרמל: מחקרים שקראתי.

חנה כרמל: אין לי אותם כרגע מול העיניים, אבל זה המידע שקיבלתי ממחקרים שקראתי.

גאלב מג'אדלה: המשרד להגנת הסביבה לא מודע לזה?

חנה כרמל: השאלה היא האם הם מעוניינים להיות מודעים לזה או לא.

גאלב מג'אדלה: זה התפקיד שלהם, לדאוג ל - -.

גאלב מג'אדלה: הם צריכים להיות מודעים עוד לפני האזרח.

חנה כרמל: אפשר להתעלם ממחקרים, ואפשר – לא.

חנה כרמל: זה בכל דבר.

חנה כרמל: נוסף לזה - היתה החלטה של בית המשפט העליון לגבי שכונת אלמוגי בחיפה שגם שם יש בדיוק אותו סיפור כמו שלנו:

חנה כרמל: אנטנות שהיו שם לפני שהוקמה השכונה ועכשיו יש שם שכונת מגורים צפופה.

חנה כרמל: הם נלחמו כבר 10 שנים, ועכשיו בית המשפט החליט שיש לפנות את האנטנות, אפילו שאין נזק מוכח, אלא על סמך נזק משוער בלבד.

גאלב מג'אדלה: למה לא לקחתם את ההחלטה הזו כתקדים?

שגיא קריספין: אני אעדכן שבית המשפט לא החליט.

שגיא קריספין: בית המשפט קיבל את העמדה שלנו שאנחנו מזיזים את האנטנות.

שגיא קריספין: בית המשפט אמר שהוא מוכן לקבל את זה שמזיזים את זה.

שגיא קריספין: אני מעדכן אתכם כמי שהיה בדיון.

משה גפני: עזבי את המחקרים- מה זה עושה לך?

משה גפני: מה זה עושה למשפחה שלך?

חנה כרמל: יש אנשים חולים, יש הרבה שנפטרו מהמחלה באזור שלנו.

חנה כרמל: בלי כל ספק – זה בדיוק ברדיוס של האנטנות האלה.

חנה כרמל: זה לא צריך הוכחה בכלל.

חנה כרמל: מעלינו יש משפחה וברור שהמקרה שהיה שם הוא כתוצאה מזה.

חנה כרמל: הוא היה חולה במשך 15 שנה.

חנה כרמל: יש עוד כל מיני בסביבה שלנו שהיו חולים וכל מיני תופעות לוואי בריאותיות מאד משונות וזה לא נורמלי לגבי כל מקום אחר בעולם.

חיים ולדר: פנו אלי אנשים, ואתה רואה את זה, שכולם מתגוררים שם: אחד אמר לי:

חיים ולדר: אשתי נפטרה, אחר אמר - הבן חולה אנחנו רואים את הדברים מהבניין שלנו בלבד, אפילו.

אמנון דובדבני: אני ראש תחום קרינה אלקטרומגנטית בחיל רפואה.

אמנון דובדבני: אני רוצה להקדים ולומר שכל הנושא של העתקת האנטנות וכו' הוא לא בסמכותי.

אמנון דובדבני: אנחנו אחראים על הגנה על בריאות החיילים בצבא ובמתקן בפרט.

אמנון דובדבני: במסגרת כל הדברים האלה אנחנו מבצעים מדידות קרינה.

אמנון דובדבני: ישנה תוכנית מאד גדולה שדיברנו עליה.

אמנון דובדבני: ישנו פיקוח טוב.

אמנון דובדבני: אני מוחה על הדברים שנאמרו על ידי המשרד להגנת הסביבה.

אמנון דובדבני: נאמרו דברים אחרים על ידי ראש האגף בישיבות הקודמות ועל סמך זה - -.

אמנון דובדבני: ישנה תוכנית מאד רחבה, עושים בדיקות תוך פגיעות באתרים - -

משה גפני: סליחה, למה אתה אומר שראש האגף אמר אחרת?

אמנון דובדבני: אני אתייחס לזה.

משה גפני: אבל היינו בדיון, שמענו אותו.

משה גפני: הוא דיבר יותר חיובי, אבל העיקרון הוא אותו עיקרון.

משה גפני: כדי להיכנס למתקן שלכם - הוא אמר את זה, ראש האגף - -

שגיא קריספין: אין מחלוקת שהמשרד להגנת הסביבה אינו מבצע פיקוח על המתקנים בבית החולים.

שגיא קריספין: מה שמנסה לומר אמנון דובדבני זה שהוא מוחה על זה שהמשרד להגנת הסביבה - - שאין פיקוח בכלל, לכאורה.

משה גפני: הוא לא אמר את זה.

קריאות: - - -

משה גפני: - - דיבר פה והוא אמר בפירוש, שמי שעושה את הפיקוח זה אתם, והעידן הזה עומד להסתיים.

משה גפני: אני אומר לכם.

אמנון דובדבני: מתבצע ניטור תקופתי לאתרים - -, בכללם לאתרים של גלי צה"ל בכל הצבא.

אמנון דובדבני: אנחנו עושים בדיקות באתרים עצמם וגם מבחוץ כיוון שהחיילים נמצאים גם בחוץ, יש גם רגישות בגלל התיאום עם המשרד להגנת הסביבה – אנחנו בודקים גם במעגלים יותר חיצוניים, גם אצל האזרחים.

אמנון דובדבני: הניטור מתבצע באופן תקופתי וגם לאחר שינויים.

אמנון דובדבני: באנטנה הזו בוצעו שינויים, להבנתי-מכניים.

אמנון דובדבני: מה שנמסר לי שלא בוצעו שינויים בפרמטרים של האנטנות עצמן.

אמנון דובדבני: כלומר- הספקים, עוצמות וכו'.

אמנון דובדבני: למרות זאת, כמתחייב מהוראת קצין רפואה ראשי, לאחר שינויים כלשהם עושים ניטור.

אמנון דובדבני: כך בוצע לאחר השינוי באתר, ודו"ח המדידות מצביע על - -

חנה כרמל: מתי היה הדו"ח האחרון?

אמנון דובדבני: מייד לאחר ביצוע השינויים.

אמנון דובדבני: מה שנמדד זה רמות של אחוזים בודדים מתקן החשיפה של ארגון הבריאות העולמי.

אמנון דובדבני: התקן עצמו לוקח מקדם הגנה של פי 50 לעומת סך השפעות הבריאות שידועות היום, ידועות ומוכחות לדעת ארגון הבריאות העולמי.

אמנון דובדבני: אנחנו עומדים גם בתקן של ארגון הבריאות העולמי וגם בהנחיות של המשרד להגנת הסביבה.

ליאור אלוביץ: אני רוצה רק לעדכן את הוועדה שאנחנו עשינו בדיקות בעקבות פניות התושבים והשינויים התחילו בסביבות יוני.

ליאור אלוביץ: צילמו את זה לאורך כל הדרך.

ליאור אלוביץ: תחילת השינויים היו ביוני ורק עכשיו, לאחרונה, הוצב התורן השני - -

שגיא קריספין: לא הוצב שום תורן.

קריאה: היום, במציאות, יש שתי אנטנות במקום.

קריאה: הם היו גם קודם.

ליאור אלוביץ: דיברו פה על שינויים שהסתיימו במאי, וכיום יש עוד שינויים.

ישכר פרנקנטל: האנטנות הרי לא נשארו במתכונתן.

ישכר פרנקנטל: זה כמו להגיד שלוקחים מכונית שנכנסים בה 4 נוסעים ועכשיו מביאים אוטובוס וטוענים שגם נוסעים שם 4 נוסעים וזה המצב.

משה גפני: האנטנות גדולות יותר?

שגיא קריספין: נתחיל עם מה שאמר חבר הכנסת גפני לגבי מתקנים ביטחוניים.

שגיא קריספין: אני לא הייתי שותף לדיונים על חוק הקרינה הבלתי מייננת.

שגיא קריספין: אני לא יודע מה נאמר שם.

שגיא קריספין: אם נאמרה שם הבטחה כזו או אחרת של שנתיים או משהו אחר - אפשר להוציא את הפרוטוקולים ונראה אם מי שנתן שם את ההבטחה מוסמך לתת כזו הבטחה.

גאלב מג'אדלה: לא מקובל עלי.

גאלב מג'אדלה: אנחנו פה לא בטיול.

גאלב מג'אדלה: אתם צריכים לבוא מוכנים

שגיא קריספין: רק כשישבתי כאן היום ראיתי את מכתבו של מר גפני - -

גאלב מג'אדלה: לפה באים מוכנים.

גאלב מג'אדלה: הזמנו אתכם לדבר על מקום נקודתי.

גאלב מג'אדלה: הייתם צריכים לבוא מוכנים עם כל ההיסטוריה של המקום הזה מהיום שהוא נולד.

גאלב מג'אדלה: אני שוב אומר – כל מי שפתח פה בנושא הזה ממשרד הביטחון, אתם הייתם צריכים לדעת מזה.

גאלב מג'אדלה: אתם לא יכולים ולבוא ולהגיד – לא ידענו מה הוא אמר, כי הוא, בדיוק כמוך, מייצג את משרד הביטחון.

גאלב מג'אדלה: כל מה שאמרתם בעניין הזה, איפה שאמרתם, אם זה לבית משפט או לוועדה – הייתם צריכים לבוא עם זה, כי התושבים עוקבים אחרי כל דבר שאתם אומרים.

גאלב מג'אדלה: אתה לא יכול להגיד לי – אני לא יודע.

משה גפני: כמו, למשל – מה שכתבתם לראש עירית בני ברק.

שגיא קריספין: אז אני אתקן את דבריי – לי לא ידוע, מהבדיקות שאנחנו עשינו לא ידוע לנו שניתנה הבטחה כאן במהלך הדיונים על חוק הקרינה המייננת שהאנטנות יצאו משם תוך שנתיים.

שגיא קריספין: מה שכן נאמר, ומה שהציגו פה החברים לחבר הכנסת גפני, זה מכתב שנשלח על ידי מערכת הביטחון אל ראש העיר, ובו נאמר:

שגיא קריספין: בהמשך לדרישתנו אנחנו מייעדים לפינוי גם את מתקן הקשר בבני ברק, ולהערכתנו, ניתן יהיה לפנותו בטווח של שנתיים שכן הדבר מותנה בסיכום תקציבים לנושא.

שגיא קריספין: זו האמירה שכן נאמרה .

גאלב מג'אדלה: זו אמירה שיש לה משמעות.

שגיא קריספין: לא אמרתי שלא.

שגיא קריספין: האמירה הזו נאמרה באפריל 2006.

שגיא קריספין: אנחנו עומדים עדיין מאחורי האמירה הזו, וכמו שאמר כאן ראש העיר, כוונתנו היא בהחלט לפנות את המתקן, כמו שאר המתקנים שנמצאים במרכזי הערים.

שגיא קריספין: גם נאמר שתינתן למתקן הזה בבני ברק עדיפות.

גאלב מג'אדלה: מי חתום על המכתב ממערכת הביטחון?

שגיא קריספין: ראש חטיבת נכסים במערכת הביטחון.

שגיא קריספין: אריה לב.

שגיא קריספין: מעט להיסטוריה של המתקן עצמו – הוא הוקם כמתקן ביטחוני, ועמדתנו היא שמתקני גלי צה"ל הם מתקנים ביטחוניים לכל דבר.

שגיא קריספין: נאמר פה שזה רדיו אזרחי, וכל מיני דברים כאלה.

שגיא קריספין: לא.

שגיא קריספין: זו יחידה צבאית והמתקנים הם ביטחוניים, וככך הם מוקמים.

שגיא קריספין: המתקן הוקם בסוף שנות ה- 70 במסגרת היתר שניתן לנו על ידי הוועדה למתקנים ביטחוניים, בהתאם לחוק התכנון והבנייה.

שגיא קריספין: לכן, גם אין צורך בהיתרים של הוועדות המקומיות, אין צורך בהיתרים של העיריה.

שגיא קריספין: הוועדה למתקנים ביטחוניים שנמצאת ליד הוועדה מקומית היא זו שנותנת היתר.

שגיא קריספין: הוועדה למתקנים ביטחוניים נותנת היתר ל- 5 שנים להקמת מתקן.

שגיא קריספין: כלומר, בטווח של 5 שנים שניתן לה היתר צריך להקים את המתקן.

שגיא קריספין: אם לא הוקם המתקן בתוך אותן 5 שנים – פג תוקפו של ההיתר, ועלינו לחזור שוב לוועדה ולקבל היתר מחדש.

שגיא קריספין: המתקן הוקם בתוך טווח השנים האלה ולכן כיום הוא נמצא במתקן ביטחוני עם היתר.

שגיא קריספין: הוא פטור מהוראות כל מיני פרקים הוראות בחוק התכנון והבנייה, ולכן אין סיבה ואנחנו לא אמורים לחזור אל העיריה כאשר אנחנו עושים שינויים מבניים או שינויים כאלה בתוך המתקן הביטחוני – עלינו לחזור אל הוועדה למתקנים ביטחוניים שהיא זו שנותנת את ההיתר על פי החוק.

גאלב מג'אדלה: אז למה נזקקתם לאישור של העיריה?

שגיא קריספין: אני אגיע לזה.

שגיא קריספין: לפני זה אני פשוט אסביר למה אנחנו רוצים בכלל לעשות עבודות כאלה.

שגיא קריספין: יש לנו דו"חות של מהנדסים שקבעו שהמבנים האלה הם מבנים מסוכנים.

שגיא קריספין: האנטנות עצמן, שקיימות היום בשטח – התרנים, אם לדייק במינוח, התרנים שנמצאים בשטח הם תרנים מאד דקים שמונחים על תושבות ומעוגנים כל מיני נקודות עיגון.

שגיא קריספין: חלק מנקודות העיגון שלהם נמצאים על מדרון הגבעה והם בסכנה פיזית ממשית לקריסה.

שגיא קריספין: יש לנו דו"חות של מהנדסים שבדקו את המבנים המסוכנים והם בסכנה לקריסה.

שגיא קריספין: במשך תקופה ארוכה אנחנו ביקשנו להיכנס ולבצע – השטח עצמו הוא שטח של גן הבנים, שטח של עירית בני ברק, מבחינה נכסית, מבחינה קניינית.

שגיא קריספין: לכן, כדי להיכנס לשטח הזה היינו צריכים את רשותה של העיריה כדי להיכנס ולבצע שינויים כאלה ואחרים, מה גם שהשטח נסגר בפנינו על ידי שער, ולא רצינו לפרוץ אותו כדי להיכנס ולעשות את העבודה.

גאלב מג'אדלה: מי סגר את זה בשער?

שגיא קריספין: עירית בני ברק.

שגיא קריספין: אשר על כן – פנינו לעיריה.

ישכר פרנקנטל: הם קיבלו מפתח כשהם היו צריכים להיכנס.

משה גפני: העיריה סגרה את השערים?

משה גפני: אבל אם זה מתקן ביטחוני – הייתם יכולים להביא טנקים ולהיכנס.

שגיא קריספין: יכולנו לפעול עם טנקים אך מאחר ו - - בבני ברק - -

גאלב מג'אדלה: מר פרנקנטל – מה שאומר עורך הדין שגיא קריספין - -

ישכר פרנקנטל: לא חסמו את השערים, לא ידוע לי.

רחל כרמל: מה פתאום חסום?

רחל כרמל: זה לא - -

גאלב מג'אדלה: גלי צה"ל היום יכולים להיכנס למתקן בלי מכשול של סגירה ושערים?

ישכר פרנקנטל: בהחלט.

שגיא קריספין: היום – כן.

שגיא קריספין: פנינו אל העיריה וטענו בפניהם שמדובר במבנה מסוכן שצריך לעבור תיקונים וחיזוקים.

שגיא קריספין: הבדיקה שלנו, גם מתוך רצון לצמצם את ההשפעה של התרנים עצמם על הסביבה.

שגיא קריספין: נמצא שאי אפשר את התרנים החלודים שנמצאים בשטח לחזק.

שגיא קריספין: בגלל שהתרנים נמצאים בסיכון כזה, במשך תקופה ארוכה אסור היה לעלות עליהם ולבצע עבודות אחזקה כאלה ואחרות מחשש שהם יקרסו.

שגיא קריספין: מה שנמצא, בעצם, על ידי מרכז הבינוי אצלנו, זה שבתרנים עצמם – אי אפשר לחזק אותם, לכן צריך פשוט להחליף את אותם שני תרנים שנמצאים היום בשטח בתרנים אחרים.

שגיא קריספין: במהלך אותה החלפה של התרנים בתרנים אחרים גם נבדקה האפשרות של להימנע מעיגון של התרנים במורדות הגבעה, ופשוט לשים תורן אחד שאינו צריך להיות מעוגן מסביב.

שגיא קריספין: לכן התורן הוא הרבה יותר מסיבי, ואני מדבר על התורן עצמו על האנטנות שנמצאות עליו.

שגיא קריספין: לכן נמצא שצריך להחליף את אחד התרנים שם בתורן יותר מסיבי, יותר גדול, רק שהוא לא מעוגן בעוגנים מסביב, אלא הוא תורן אחד יציב שתקוע בקרקע.

גאלב מג'אדלה: כל זה קשור אך ורק לחיזוק התרנים?

שגיא קריספין: לחיזוק התרנים שעליהם ניצבו האנטנות.

שגיא קריספין: אין שום שינוי, אני מדגיש, וגם אמר את זה כאן סגן אלוף דובדבני – שתוכנן להיעשות בצד הטכנולוגי.

שגיא קריספין: נאמר כאן שגם כשמשנים את התרנים עשויה להיות לזה השפעה כזו או אחרת על הקרינה, או דברים כאלה.

שגיא קריספין: יכול להיות, והדברים האלה ייבדקו.

שגיא קריספין: רמת הקרינה תישמר בהתאם למה שהיא היום, והיא נמוכה בהתאם למה שנאמר כאן.

שגיא קריספין: אז שוב – אנחנו פועלים שם היום בתוך מתקן ביטחוני.

שגיא קריספין: אנחנו עושים את העבודות בתוך המתקן הביטחוני.

דוד אזולאי: אני רוצה הבהרה כאן – האם מדובר פה באנטנה של גלי צה"ל או מתקן ביטחוני?

דוד אזולאי: זה חשוב מאד, הנתון הזה.

שגיא קריספין: אני אגיע גם לזה.

גאלב מג'אדלה: גלי צה"ל מוגדר כמתקן ביטחוני.

גאלב מג'אדלה: התחנה כולה גם מוגדרת כמתקן ביטחוני.

גאלב מג'אדלה: זו ההשלכה של מתקן ביטחוני.

משה גפני: זה חלק מהמחדל שלנו, כחברי כנסת.

גאלב מג'אדלה: זה המצב הנתון, כנראה.

משה גפני: אנחנו אשמים בזה.

משה גפני: אני מתכוון להגיש הצעת חוק

חיים ולדר: השאלה היא האם לכך התכוון המשורר כשהוא אמר – הוועדה ל - -

משה גפני: זה לא רלבנטי כרגע.

משה גפני: זה החוק.

שגיא קריספין: לגבי העתירה – אני לא רוצה להתייחס לגופו של עניין להליך שנמצא כרגע בבית המשפט.

שגיא קריספין: אני רק אומר שבמסגרת העתירה עתרו התושבים להפסקת העבודת באופן מיידי, כי אנחנו חורגים מהיתרים.

שגיא קריספין: אז כמו שאמרתי פה, בהתחלה: אנחנו פועלים על פי דין, ולכן, מה שהסכמנו בשלב המקדמי - - במסגרת העתירה הם גם עתרו לצו מניעה זמני שיאסור עלינו את העבודות מחר בבוקר.

גאלב מג'אדלה: בית המשפט אישר את המשך העבודה?

שגיא קריספין: בית המשפט לא הוציא צו על תנאי.

שגיא קריספין: כלומר, מבחינת בית המשפט אין צו, ואפשר להמשיך לעבוד.

גאלב מג'אדלה: בהתחשב - -

שגיא קריספין: בהתחשב בעובדה, כמובן, שאם יוחלט על ידי בית המשפט שצריך להסיר את האנטנות – כמובן שנכבד את ההחלטה.

גאלב מג'אדלה: ומה אתה אומר לגבי התקדים בחיפה.

גאלב מג'אדלה: למדתם אותו?

שגיא קריספין: אנחנו מעורבים בתהליך כל הזמן.

שגיא קריספין: בחיפה, להבדיל מפה – היה לנו כבר תחליף לאנטנות גלי צה"ל באותו מתקן, מיידי.

שגיא קריספין: האנטנות מועתקות מהלך נובמבר למתקן אחר שנמצא מספר קילומטרים משם.

שגיא קריספין: אמרנו לבית המשפט שאנחנו מתכוונים להעתיק את זה במהלך נובמבר.

שגיא קריספין: בית המשפט אמר שלאור הודעת המדינה שבכוונת גלי צה"ל להעתיק את האנטנות בחודש נובמבר – אז נחכה שמשרד הביטחון יעדכן אותנו על כך שהאנטנות הועתקו, ונקבע דיון לתחילת שנת 2007.

שגיא קריספין: זו היתה ההחלטה של בית המשפט.

יעקב מרגי: והוא לא נזף בכם על אי דיוקים, במהלך הדיונים, כמה פעמים?

יעקב מרגי: היו”ר גאלב מג'אדלה: אנחנו לא דנים כרגע בחיפה.

שגיא קריספין: לגבי צו הפסקת העבודה שהוצע על ידי עירית בני ברק –העיריה הוציאה צו הפסקת עבודה מנהלי, היות וחלק מהעוגנים של אותם תרנים, וזה נודע לנו רק בדיעבד,נבנו בשגגה מחוץ לתחום המתקן הביטחוני.

שגיא קריספין: אחד מתוך שלושה העוגנים נבנה בחוץ.

שגיא קריספין: כמובן שמרגע שקיבלנו את צו הפסקת העבודה, הופסקה העבודה, הוצאה הוראה ברורה למרכז הבינוי להרוס את העוגן שחרג, לעשות תכנון מחדש על מנת שכל העוגנים וכל הבניה שנעשה תהיה בתוך המתקן הביטחוני.

שגיא קריספין: מייד לאחר שייהרס אותו עוגן שחורג – אני לא יודע - -

גאלב מג'אדלה: אתה צריך לבוא לוועדה מעודכן, אתה לא יכול להגיד שאתה לא יודע.

שגיא קריספין: מבחינת הוועדה ומבחינתי העוגן עדין לא נהרס, ולכן יש עדיין צו הפסקת עבודה, כי פשוט – טרם קיבלתי הודעה אחרת.

שגיא קריספין: ברגע שתתקבל הודעה אחרת נוכל גם להודיע לוועדה הנכבדה שהעוגן נהרס, והעבודות בתוך המתקן הביטחוני יימשכו והחלפת התרנים תימשך.

שגיא קריספין: במקום תרנים מסוכנים יוצבו תרנים אחרים, תקינים.

שגיא קריספין: מייד לאחר שיותקנו התרנים החדשים ועליהם יוצבו האנטנות הישנות, תתבצע בדיקה חדשה, והתוצאות יוצגו גם בפני הוועדה, על מנת להבטיח שאין שם קרינה שחורגת מההוראות.

גאלב מג'אדלה: מה קורה עכשיו?

גאלב מג'אדלה: מה אתה יכול למסור לוועדה וגם לתושבי ופרנסי העיר בני ברק לגבי המכתב שנתן ראש חטיבת הנכסים?

גאלב מג'אדלה: יש כוונה לעמוד בלוח הזמנים הזה?

גאלב מג'אדלה: מאז שהוא נתן את המכתב ועד היום יש איזושהי התקדמות בעניין?

גאלב מג'אדלה: יש איזושהי בשורה בעניין הזה שיימצאו המתקנים או המקומות החלופיים שאתם מתכוונים לעשות?

צבי קרמן: המכתב הזה נכתב ובכוונתנו לעמוד בו, בהינתן אותם תנאים כפי שמצוינים פה – וזה גם הקצאת אותם תקציבים לנושא.

צבי קרמן: אני לא יודע היום מתוך העבודה שנעשתה שיש אתר חלופי לאותו אתר בבני ברק.

צבי קרמן: הגבעה הזו מאד ייחודית בכל גוש דן.

צבי קרמן: המקום הוא רם ונישא מעל פני האזור.

צבי קרמן: לא יהיה פשוט למצוא לו תחליף.

יעקב מרגי: במתכם הבורסה ברמת גן יש הרבה בנינים גבוהים.

יעקב מרגי: יותר גבוהים מאותה גבעה.

צבי קרמן: אמר קודם יושב ראש הוועדה שלהעביר את הבעיה למקום אחר זה לא פתרון.

צבי קרמן: אני יודע שמתבצעת עבודה במחלקת תקשוב על מנת למצוא מענה ופתרונות לכלל האנטנות שנמצאות במרכזי ערים.

גאלב מג'אדלה: כמה כאלה יש?

צבי קרמן: יש בפלנורד, שהמתקן של גלי צה"ל ייפתר שם – מתבצעת עבודה על מנת להוציא אותם משם.

גאלב מג'אדלה: ומה לגבי נען.

צבי קרמן: קודם כל – הורדנו שם את עוצמת השידור ב- 50%.

צבי קרמן: בוצע שם ניטור רציף לאורך כל השנה האחרונה, על פי דרישת התושבים.

צבי קרמן: הממצאים הראו שאין חריגות.

צבי קרמן: מתבצעת עכשיו עבודה מול רשות השידור על מנת להביא אותם לוותר על משדר בתוך חווה קיימת של בזק, על מנת שנוכל להעביר את אנטנת ה- AM משם.

יצחק אהרונוביץ': האם יש כוונה להוציא את האנטנות מהמקום?

יצחק אהרונוביץ': זו היא שאלה פשוטה, ותנסה גם להגיד לי האם באמת יש כוונה ומה לוח הזמנים להוצאתן, אם כלל.

יצחק אהרונוביץ': לפי מה שאני מבין – מעגנים את האנטנות, מקבעים את הדברים.

יצחק אהרונוביץ': יש כוונה או אין כוונה?

יצחק אהרונוביץ': ואם יש כוונה – מתי עושים את הדברים?

צבי קרמן: יש כוונה להוציא.

צבי קרמן: אני לא יכול היום לערוב לשנתיים האלה, כי זה מותנה בתקציבים לצורך ביצוע העבודה.

צבי קרמן: לגבי קיבוע האתר, כיוון שקיימת שם סכנה בטיחותית – אנחנו לא יודעים לבנות את זה - -

יצחק אהרונוביץ': - - אם מקבעים, זאת אומרת, זה לזמן, לזמן ארוך יותר, ואין כוונה להוציא את האנטנות.

גאלב מג'אדלה: לא.

גאלב מג'אדלה: לא.

גאלב מג'אדלה: השאלה הנשאלת – מה שהם עושים עכשיו זה כדי שלא תהיה יום אחד התמוטטות, וייפגעו אנשים.

גאלב מג'אדלה: זה שייך לחיזוק המערכת, כדי שלא תיפול יום אחד ותפגע באנשים.

גאלב מג'אדלה: אין לזה שום קשר ל - -

יצחק אהרונוביץ': אבל בנושא ההוצאה- אתה אומר שאם לא תהיה בעיה כספית.

דוד אזולאי: אל תדאג.

דוד אזולאי: תהיה בעיה כספית.

יצחק אהרונוביץ': כלומר, אם אין בעיה כספית, אפשר להוציא את האנטנות מחר בבוקר?

גאלב מג'אדלה: אנחנו רוצים בפתרון, אבל אל תכניסו להם מילים לפה.

גאלב מג'אדלה: הם לא אמרו רק בעיה כספית.

גאלב מג'אדלה: הם אמרו שהם מחפשים מקוום גבוה אחר, אתר מתאים.

גאלב מג'אדלה: הוא דיבר במפורש ובכנות.

גאלב מג'אדלה: יש בעיה תקציבית ומחפשים מקום גבוה, כי כרגע יש להם מקום שהוא גבעה גבוהה.

גאלב מג'אדלה: אבל אנחנו צריכים להתמודד עם האמת.

גאלב מג'אדלה: הם אומרים את האמת ולע זה צריך לברך אום.

גאלב מג'אדלה: אנחנו לא צריכים לחפש את התשובה שתהיה נוחה.

גאלב מג'אדלה: אנחנו נצמדים למה שנאמר.

גאלב מג'אדלה: אנחנו רוצים שתכבדו את המכתב הזה שניתן על ידי ראש חטיבת נכסים, גם אם הוא התחלף.

יעקב מרגי: אני , קודם כל מעריך את דבריו הכנים של סגן אלוף דובדבני.

יעקב מרגי: הוא הגדיר בהגדרת תפקידו שהוא דואג לבריאות החיילים.

יעקב מרגי: אולי תרגישו את הדאגה שלהם לחיילים לגבי רמת חובב בנגב.

יעקב מרגי: הוא דואג לבריאות החיילים.

יעקב מרגי: אני לא יודע כמה חיילים שוכנים בתחנת הממסר הזאת.

יעקב מרגי: אני איש חיל הקשר.

יעקב מרגי: זו תחנת ממסר שלא מביישת שום תחנת ממסר רדיו בעוצמות שפזורות בערים, של חיל הקשר.

יעקב מרגי: אני חושב שיש פה דברים שבכלל חבל לדבר עליהם .

יעקב מרגי: ישנו מצב באמת של סכנה לציבור.

יעקב מרגי: גם אם אין סכנה – זה מפריע לאיכות החיים של הציבור.

יעקב מרגי: אנחנו כל כך רגישים לכל מיני דברים פה.

יעקב מרגי: זה ייחודי.

יעקב מרגי: תחפשו לכם פתרון טכנולוגי.

יעקב מרגי: אני אומר לכם: בינואר – בג"ץ יכריע.

יעקב מרגי: התחנה הזו לא תהיה שם.

יעקב מרגי: כדאי לכם לעבוד היום על אתר חלופי.

גאלב מג'אדלה: הנבואה לא ניתנה לנו עכשיו.

יעקב מרגי: לפי כל ההערכות וכל הנתונים - בג"ץ יכריע להוציא את התחנה הזו משם.

דב חנין: אני פונה גם לנציגי הצבא.

דב חנין: אני חושב שיושב ראש הוועדה, בדבריו הקצרים אליכם, שם את האצבע על הנקודה שאתם צריכים לשים אליה לב היטב.

דב חנין: כאשר אתם מופיעים בפני ועדה של הכנסת וכאשר אתם מציגים התחייבות, כפי שנעשה כאן, הציפיה שלנו, כגוף שמבטא את הריבונות של מדינת ישראל, היא שהדברים האלה יילקחו במלוא הרצינות .

דב חנין: אנחנו לא מצפים שאתם תבואו אלינו לכנסת, תגידו דברים, ומחר תספרו לנו שלא התכוונתם, ושיש כל מיני סייגים וכל מיני תנאים.

דב חנין: לכן אני מציע לכם שגם בדיונים הפנימיים, שאני בטוח שאתם תקיימו בעקבות הדיון הזה, לקחת במלוא כובד הראש את דבריו של יושב ראש הוועדה.

דב חנין: הם באמת מתמצתים את העיקר שאתם צריכים לחשוב עליו כרגע.

דב חנין: ברשותך, אדוני היושב ראש, אני רוצה להתייחס, מעבר לשאלה הקשה של מה שקורה בבני ברק עם האנטנה הזו, ל- 3 בעיות עקרוניות שמתגלות מהסיפור הזה, ואנחנו צריכים לשים אליהן לב.

דב חנין: שאלה ראשונה היא השאלה של הבריאות.

דב חנין: אמרת, אדוני היושב ראש, וזה נכון, שהחברות הסלולריות מציגות מחקרים שהאנטנות מועילות לבריאות.

דב חנין: למרבית הצער, ישנם מחקרים, כולל מחקר מהטכניון, אצלנו, מחקר שהתפרסם לא מזמן – שמצביע על תוצאות אחרות לחלוטין.

דב חנין: זה לא מחקר אפידמיולוגי.

דב חנין: זה מחקר שלוקח את הקרינה הזו מול תא חי, ומראה שינוי ברמת התא החי.

דב חנין: התמונה מעוררת לפחות שאלות קשות -- גם לגבי קרינה סלולרית, גם לגבי קרינת רדיו.

דב חנין: אני חושב שאנחנו בוודאי במצב יותר חזק מאשר המצב שחבר הכנסת גפני דיבר עליו, שהוא מצב של ספק.

דב חנין: יש לנו יותר מספקות קשים לגבי האנטנות האלה.

דב חנין: לכן, השאלה הראשונה היא שאלה של בריאות.

דב חנין: אני מציע שאולי נקיים אפילו יום עיון של הוועדה הזו.

דב חנין: נזמין כל מיני מומחים – גם הביקורתיים וגם המומחים הממסדיים, נשמע מה קורה וננסה לברר לעצמנו איפה עומדים הדברים האלה, כי אני חושב שהגיע הזמן לפעולה מאד תקיפה של הכנסת בסוגיה הזו.

דב חנין: השאלה השניה היא שאלה של דמוקרטיה.

דב חנין: אני מבין דמוקרטיה כיכולת של בני אדם להשפיע על הדברים שהם חשובים בחיים שלהם.

דב חנין: בנושא של האנטנות הסלולריות יש לנו איזושהי בעיה גדולה בדמוקרטיה שלנו, כי בכל מקום אני שומע אנשים שהם חסרי אונים.

דב חנין: מקימים מולם, על הראש שלהם, ליד הבית שלהם – אנטנות, הם לא רוצים אותן ואין להם שום יכולת לפעול.

דב חנין: אחר כך אנחנו באים בכנסת בטענות על כך שלציבור אין אימון בדמוקרטיה.

דב חנין: כנראה שמשהו בדמוקרטיה לא עובד, אם האנשים לא יכולים להשפיע על דברים שחשובים בחיים שלהם, אז בשביל מה להם דמוקרטיה?

דב חנין: אני חושב שזו שאלה מאד רצינית שאנחנו צריכים לשקול מאד ברצינות, והיא מחייבת שינוי בהסדר.

דב חנין: משום שאם יש דעה לעיריה, ויש דעה לתושבים – שהדעה הזו לפחות תלקח בחשבון, ויהיה לה משקל.

דב חנין: מעגל שלישי הוא מעגל בנושא ה - -.

דב חנין: הנשיא הקודם של בית המשפט העליון היה ידוע באמרתו :

דב חנין: "כל הארץ – משפט".

דב חנין: עכשיו אנחנו שומעים מפה אמירה אחרת: "כל הארץ –צבא".

דב חנין: כל דבר הוא מתקן ביטחוני.

דב חנין: זו תחנת רדיו שאני דווקא מחבב – תחנה צעירה ותוססת, אבל תחנה כזו זה מתקן ביטחוני?

דב חנין: אם כן, אז כנראה אין גבול למתקנים הביטחוניים.

דב חנין: אני מאד תומך ברעיון שחבר הכנסת גפני העלה כאן, שהגיע הזמן לעשות חקיקה מתקנת.

דב חנין: לא ייתכן שמשרד הביטחון ינהג כאילו הוא מדינה בפני עצמה.

דב חנין: ודאי שיש שיקולים ביטחוניים, וצריך לקחת אותם בחשבון.

דב חנין: אף אחד לא מציע לזלזל בהם.

דב חנין: אבל השיקולים הביטחוניים צריכים להילקח בחשבון יחד עם שיקולים בריאותיים, סביבתיים, חברתיים וכלכלים.

דב חנין: הגיע הזמן שנבטל את המדינה בתוך מדינה.

דב חנין: יש מדינת ישראל אחת, זו שהוקמה בשנת 48.

דב חנין: בן גוריון אז ביטל את הצבאות הפרטיים, והגיע הזמן שנבטל גם את הממלכה הפרטית שנקראת "משרד הביטחון", בוודאי בנושאים סביבתיים ובריאותיים.

דב חנין: מבחינה כללית ברור שכל מקום שאין בו את אור השמש של הביקורת הציבורית – מצטברות בו בעיות.

דב חנין: אפילו אם יש את האנשים הכי טובים, ואני יודע שבצבא יש אנשים טובים מאד, ואנשים מסורים לתפקידם ועבודתם – גם בתחומים שלכם.

דב חנין: אבל ככל שאין ביקורת ציבורית, למרבית הצער מצטבר ריקבון.

דב חנין: התרופה לריקבון היא רק אור השמש של הביקורת הציבורית.

יצחק אהרונוביץ': אני חושב שהנושא הוא באמת מאד חשוב כי הוא עולה אחת לכמה זמן – לא משנה, באמת, אם זו אנטנה של גלי צה"ל או אנטנה סלולרית או כל דבר אחר.

יצחק אהרונוביץ': כל מה שקורה סביב לאנטנות – אני נחשף לזה, ואני מניח שגם חברי הוועדה נחשפים לדברים האלה.

יצחק אהרונוביץ': כל מה שקורה באזור האנטנות תמיד משייך לרמת הקרינה.

יצחק אהרונוביץ': לא מקבלים הסברים של רמת קרינה נמוכה.

יצחק אהרונוביץ': מביאים את המודדים ובודקים את הרמות.

יצחק אהרונוביץ': אני מכיר את זה מכמה אזורים אחרים.

יצחק אהרונוביץ': אותי, לפחות, ואני מסתכל על התושבים שגרים בבני ברק – כל מה שיקרה באזור מקושר לרמת הקרינה, לאנטנה.

יצחק אהרונוביץ': אולי זה יותר בפן הפסיכולוגי יותר, ולא בפן הבריאותי, אבל אין מה לעשות.

יצחק אהרונוביץ': אנחנו חשים את תחושות הציבור, וצריכים לתת לה מענה.

יצחק אהרונוביץ': אני מאד שמח שיש כיוון שהולכים להוציא את האנטנות משם.

יצחק אהרונוביץ': אני מסכים.

יצחק אהרונוביץ': יש הסכמה, וצריך להוציא.

יצחק אהרונוביץ': נתנו לזה פתרון בטיחותי וצריך לחשוב מתי מוציאים אותן.

יצחק אהרונוביץ': יש כאן כרגע deadline לשנתיים.

יצחק אהרונוביץ': נאמר כאן בצורה הגונה: הבעיה היא כספית.

יצחק אהרונוביץ': מקום אחר הוא לא בעיה – בנין כזה או אחר, רק צריך לאתר אותו.

יצחק אהרונוביץ': לאתר מקום, לעניות דעתי, זו לא הבעיה.

יצחק אהרונוביץ': הבעיה היא יותר כספית.

יצחק אהרונוביץ': אני גם לא יודע כמה כסף זה עולה.

יצחק אהרונוביץ': מאחר ומדובר במיקום ומאחר ומדובר בבעיה כספית, הפתרון הוא לא בשנתיים אלא בחודשיים, או שלושה או ארבעה.

יצחק אהרונוביץ': יכול להיות שבג"ץ כרגע צריך לקבל את ההחלטה כפי שאומר חבר הכנסת יעקב מרגי.

יצחק אהרונוביץ': ויכול להיות שההחלטה תהיה אחרת.

יצחק אהרונוביץ': אי רק אומר – בואו ננסה לקדם את הדברים האלה, לא להאריך אותם.

יצחק אהרונוביץ': כסף?

יצחק אהרונוביץ': – בואו נמצא סעיף תקציבי.

יצחק אהרונוביץ': אם צריך, נפנה אנחנו למשרד הביטחון, נמצא אנחנו את הסעיף התקציבי למצוא את המימון הכספי.

יצחק אהרונוביץ': אני מניח שאנשי משרד הביטחון ימצאו איזה אתר.

יצחק אהרונוביץ': לא משנה כרגע על איזה בנין הם ישימו את זה.

יצחק אהרונוביץ': בואו נשחרר את התושבים מהתחושה, מההרגשה - - כי כולם מרגישים שזה צריך לצאת משם.

יצחק אהרונוביץ': אז בואו נקדים את זה.

יצחק אהרונוביץ': במקום שנתיים – שלושה חודשים.

יצחק אהרונוביץ': נביא בשורה לתושבים ולראש העיר בבני ברק.

דוד אזולאי: אני רוצה קודם כל להודות לך ולחבר הכנסת גפני על היוזמה לקיום הדיון החשוב.

דוד אזולאי: אני מניח שזה ישליך גם על מקומות אחרים, גם בחיפה, שם אני מעורב, אבל נניח לזה עכשיו.

דוד אזולאי: אנחנו עוסקים בבני ברק.

דוד אזולאי: אני מצטרף לדבריו של חבר הכנסת אהרונוביץ בכך שבעצם קיימנו כאן דיון, נאמרו כאן דברים רציניים, אבל המציאות היא שהתושבים הולכים מכאן הביתה וממשיכים מחר בבוקר כפי שהיה היום.

דוד אזולאי: הדברים לא משתנים, ואני לא יודע מתי הם ישתנו.

דוד אזולאי: לכן אני חושב שטוב יעשו אנשי משרד הביטחון אם יקיימו דיונים פנימיים ויחשבו על פתרונות.

דוד אזולאי: אל תחכו לתוצאות של הבג"ץ.

דוד אזולאי: אנחנו מציעים לכם לקחת יוזמה, ולתת פתרון כמה שיותר מהר לאותם תושבים שסובלים, כפי ששמענו כאן.

דוד אזולאי: יחד עם זה, אני אומר לחבריי, חברי הכנסת - יש לי הרושם שתחת הכותרת " הוועדה למתן היתר למתקנים ביטחוניים "– נעשים כנראה כל מיני דברים, וכנראה גם ראש הרשות לא מוזמן לאותה ועדה, או נציג הרשות המקומית או נציג התושבים, כמקובל בוועדה לתכנון ובניה שמגיעים תושבי המקום, הרשות המקומית, נציגי ארגוני בריאות וארגונים ירוקים להביע דעה.

דוד אזולאי: שם יש כותרת, ושם נעשים כל הדברים האלה.

דוד אזולאי: התפקיד שלנו הוא לשנות את הדבר הזה.

דוד אזולאי: לא יעלה על הדעת שתחנת גלי צה"ל תהיה תחת הכותרת של "מתקן ביטחוני".

דוד אזולאי: עם כל הכבוד, לא יעלה על הדעת.

דוד אזולאי: אולי פעם גלי צה"ל היתה מתקן ביטחוני, אבל לא היום.

דוד אזולאי: פה אנחנו חייבים ליזום חקיקת תיקון בנושא הזה.

דוד אזולאי: והשאר – אני מאד מקווה שאנשי משרד הביטחון יקבלו החלטות בעקבות הדיון הזה, וכמה שיותר מהר, על מנת לפתור את הסבל והמצוקה של התושבים במקום

מגלי והבה: אני לא רוצה לחזור על דברי חבריי, שאני מזדהה עם רובם.

מגלי והבה: מה שרציתי להגיד – טוב שהנושא עלה על השולחן.

מגלי והבה: הנושא הוא חשוב מאין כמותו, ואני לא מדבר כרגע רק על תושבי בני ברק.

מגלי והבה: ציינו את זה שבכמה מקומות אנשים סובלים מהימצאותן של האנטנות – אם זה סלולריות, אם זה של הצבא ואם זה אנטנות אחרות.

מגלי והבה: אנחנו צריכים קודם כל לתת פתרונות לתושבי בני ברק.

מגלי והבה: צריך לתת פתרון.

מגלי והבה: הנושא התקציבי לא צריך לעניין את התושבים.

מגלי והבה: צריך למצוא פתרון איך להרחיק את האנטנות האלה.

מגלי והבה: אנחנו לא צריכים לחכות עד שיהיה רעש יותר גדול.

מגלי והבה: אנחנו צריכים לפנות מכאן לשר הביטחון ולמי שאחראי שם שימצא את המסגרת לאנטנות האלה, לפנות אותן.

מגלי והבה: במיוחד כשעכשיו תקציב הביטחון הוכפל – אפשר להקצות לנושא הזה פתרון.

יעקב מרגי: הרזרבות – הולכים לוועדות.

מגלי והבה: אנחנו נדאג שזה יגיע לאיזשהו מקום.

מגלי והבה: הנושא השני, לא פחות חשוב , זה התפקיד של המשרד להגנת הסביבה.

מגלי והבה: לא יכול להיות שהוא יגן רק על חלק, ועל חלק-לא.

מגלי והבה: אם צריך שינוי חקיקה, אנחנו פה נתארגן ונעשה אותו.

מגלי והבה: אני שמעתי את נציג המשרד להגנת הסביבה שטען שכדי לדעת מה מצב בריאות העם הוא הולך לשמוע מה העם אומר.

מגלי והבה: אין דבר יותר חמור מזה שאין לכם היום את היכולת, ואתם שני משרדי ממשלה שבהחלט יכולים לדבר ביניכם ולהגיע להבנות מה מותר ומה אסור.

מגלי והבה: אם בסוף היום, בהחלטה שלך, אדוני היושב ראש, נגיע לפתרון הסוגיה, ואם לנו חשוב מאיכות חיי התושבים - צריכים לבוא ולדון בתופעה הזו.

מגלי והבה: אני מבין שיה פה דיון על האנטנות ובעיות הקרינה שלהן, אבל צריכים לראות איפה אפשר עוד להוציא – ועדיף שעה אחת קודם.

אמנון דובדבני: אני רוצה לומר לעניין התיאום – פנה אלי נציג המשרד להגנת הסביבה, שנמצא כאן, כאשר נערכו השינויים באתר של גלי צה"ל.

אמנון דובדבני: באותו זמן אני מבקש להגיד שמסרנו לו - הוא שאל אותנו שאלה ישירה האם בוצעו שינויים באתר, והאם ישנם שינויים ברמות הקרינה.

אמנון דובדבני: אני מסרתי לידיו את הנתונים שהיו לי באותו זמן, שהשינויים הם מכניים בלבד.

אמנון דובדבני: באותה זמן גם בוצע ניטור קרינה באתר.

אמנון דובדבני: התוצאות מראות על כך שרמות הקרינה הן באחוזים בודדים מתקן הצפיפה, כלומר- הרמות עומדות גם בתקן וגם בהנחיות של המשרד להגנת הסביבה.

אמנון דובדבני: גם לאחר שייערכו השינויים הסופיים ויתייצב המצב באתר, נעשה שוב מדידה של קרינה.

אמנון דובדבני: אבל אין כאן שום בעיה של תיאום.

אמנון דובדבני: הדברים נעשים בשקיפות מלאה.

אמנון דובדבני: מסרנו את כל הדברים למשרד להגנת הסביבה – גם ברוח החוק שעומד להיכנס לתוקף בשנה הבאה.

שגיא קריספין: שתי נקודות -נאמרו כאן הרבה דברים על הבג"ץ הזה.

שגיא קריספין: הבג"ץ לא דן בעניינם של התושבים בבני ברק.

שגיא קריספין: הבג"ץ דן בעניינם של תושבי חיפה.

משה גפני: טוב, מה זה משנה?

גאלב מג'אדלה: אנחנו מודעים לזה.

שגיא קריספין: דבר שני –מה שנאמר על ידי אנשי מערכת הביטחון זה מה שנאמר כאן במכתב, כלומר: שלהערכתנו ניתן יהיה לפנות את המתקן בטווח של שנתיים.

שגיא קריספין: אנחנו עושים את העבודה, עבודת המטה ממשיכה גם היום, במטרה לפנות את זה גם לפני כן, אבל זו ההערכה שלנו שמדברת על שנתיים.

גאלב מג'אדלה: חבר הכנסת גפני רוצה לומר דבר מה, בטרם נלך לסיכום - -

משה גפני: זו אחת הישיבות שהפעלתי את כל תעצומות הנפש שלי, מבחינתי, כדי לא להתעצבן.

משה גפני: דבר כזה כבר לא ראיתי.

משה גפני: כשאני באתי לכנסת, והגיע איש מקצוע לוועדה – ישבתי בשקט.

משה גפני: אם בא משפטן – בכלל, התחלחלתי.

משה גפני: הגיעו אנשי משרד הביטחון?

משה גפני: – כמעט הצעדתי להם.

משה גפני: עד שלאט לאט ראיתי שהדברים הם לא כאלה.

משה גפני: אני אומר לכם: אין לכם מושג איזה נזק עשיתם היום למשרד הביטחון.

משה גפני: פשוט אין לכם מושג.

משה גפני: אני חוזר על מה שאמרתי: אני אמור להיפגש עם שר הביטחון בהקשרים אחרים.

משה גפני: אני הולך לדבר אתו על העניין הזה.

משה גפני: אני אעשה הכל לשבת פה – כשיש את רשות השידור וכשיש תחנות רדיו חוקיות אחרות וכשיש טלפונים סלולריים – אם הם רוצים להקים מתקן הם לא מקבלים איזושהי ועדה מיוחדת שאף אחד לא יכול להתערב בזה.

משה גפני: רק אתם מקבלים.

משה גפני: אתם מחללים את שמו של משרד הביטחון.

משה גפני: למי אתם מספרים פה סיפורים?

משה גפני: יושבים פה תושבים ואומרים לכם שהם לא יכולים לחיות.

משה גפני: יש להם זמזומים כל הזמן.

משה גפני: אנשים נהיים חולים.

משה גפני: אז מה אתם מספרים פה עכשיו סיפורים שמישהו ייתן לכם תקציב להעתיק את זה?

משה גפני: לכם אין עניין להעתיק את זה.

משה גפני: הגבעה היא גבעה מסודרת.

משה גפני: רואים אותה מרחוב ז'בוטינסקי ומהרבה מקומות בגוש דן.

משה גפני: למי אתם מספרים את הסיפורים האלה?

משה גפני: אתם הרי תלכו מפה ותצחקו.

משה גפני: מה הרגיז אותי הכי הרבה?

משה גפני: – חבר הכנסת מרגי.

משה גפני: למה?- כיוון שרבים מחברי הכנסת פה סבורים שהגוף החזק ביותר במדינה, שצריך להיות, במשטר דמוקרטי – זו הכנסת.

משה גפני: היא צריכה לדאוג לתושבים.

משה גפני: לשם כך היא נבחרה.

משה גפני: אני מתחיל לחשוש מהעניין הזה.

משה גפני: חבר הכנסת מרגי, שהשקפת עולמו היא כהשקפת עולמי, אמר "מכאן לא תצמח הישועה.

משה גפני: הישועה תצמח מהבג"ץ".

משה גפני: אני חולק עליו.

משה גפני: אני אומר שמהבג"ץ לא תצמח הישועה.

משה גפני: גם באלמוגי, וגם בדיונים על מקומות אחרים.

משה גפני: בסופו של דבר, משרד הביטחון נכנע לתושבים.

משה גפני: התושבים הפעילו שם לחץ, וכאן היו דיונים על זה.

משה גפני: בסופו של דבר, משרד הביטחון העתיק את זה, ובא לציון גואל.

משה גפני: אני לא יודע מה בית המשפט היה פוסק מלבד לנזוף בכם, ואת זה אתם מסתירים.

משה גפני: בבני ברק, יכול להיות שהלחץ של התושבים הוא קטן יותר.

משה גפני: הרי אם היה מדובר בתושבים ממקום אחר, הצעקות עליכם היו אחרות.

יעקב מרגי: ממה עדיף למות – מקרינה, או מאנטנה שנופלת על הראש?

משה גפני: אתם מנצלים את האינטליגנציה של התושבים שם.

משה גפני: חבל שלא הייתם בדיון על עוספיא.

משה גפני: חבל שלא הייתם בדיון על אלמוגי או על נען.

משה גפני: יושבים פה אנשים ומדברים בשקט, כאשר הבריאות שלהם ושל הילדים שלהם עומדת על כף המאזניים.

משה גפני: אני מתחייב בפני הוועדה להביא חוק ומהר, להוציא אתכם מהפריבילגיה הזו שאתם יכולים לשבת פה מול העיניים שלנו ולהגיד לנו שזה מתקן ביטחוני.

משה גפני: כאילו שאף אחד מאתנו פה לא יודע על מה מדובר.

משה גפני: מדובר על מצעד הפזמונים.

משה גפני: אז זה נושא של משרד הביטחון?

משה גפני: אחרי זה פלא שיוצאים למלחמה בלבנון ומתברר שמחסני החירום שם הם משנת 90?

משה גפני: ככה מנהלים את משרד הביטחון?

משה גפני: למי אתם מספרים את הסיפורים האלה?

משה גפני: כאן, הבית הזה יחליט.

משה גפני: לא בית המשפט ולא אתם, עם כל הכבוד לכם.

משה גפני: אני הולך להגיד את זה השבוע, לשר הביטחון.

משה גפני: אם לא תסלקו משם את האנטנות – יהיה לכם עסק אתנו, ואז תראו מי חזק : אנחנו או אתם.

גאלב מג'אדלה: ראשית, אני דורש ממך, ליאור אלוביץ – לבצע בדיקות תקופתיות בתדירות יותר ומבקש שתאפשרו לו בכל פעם שהוא פונה להיכנס באופן מסודר.

צבי קרמן: הבדיקות שמבצע המשרד לאיכות הסביבה מתבצעות מחוץ למתקן.

צבי קרמן: הוא לא צריך אישור שלנו לבצע בדיקות – בכל שעה משעות היום ובכל מקום.

גאלב מג'אדלה: אני לא נכנס לצד המקצועי.

גאלב מג'אדלה: שהוא יבצע בתדירות יותר גבוהה את הבדיקות.

גאלב מג'אדלה: יצטרך להיכנס למתקן?

גאלב מג'אדלה: – את זה הוא יחליט.

גאלב מג'אדלה: אני רק אומר שהוועדה מחליטה לאפשר להורות לו לבצע בדיקות בתדירות יותר גבוהה.

רחל כרמל: צריך ניטור של 24 שעות, ולאורך כמה ימים.

גאלב מג'אדלה: כאן זה קיים – אנחנו צריכים לבצע בתדירות גבוהה יותר, כדי לוודא מה קורה.

רחל כרמל: אבל זו בעיה כי יש שעות, זמנים –שהעוצמה היא גדולה יותר.

רחל כרמל: השאלה מתי הם יבואו.

גאלב מג'אדלה: אתם מתבקשים, כאזרחים, ליצור קשר עם המשרד להגנת הסביבה כדי לספק להם את האינפורמציה הזו, כדי שהם - -

רחל כרמל: לנו אין אינפורמציה, אין אפשרות - -

גאלב מג'אדלה: את אומרת עובדה מקצועית – שבשעה מסוימת - -

רחל כרמל: צריך להציב מתקן של 24 שעות, אחרת אין שום משמעות.

גאלב מג'אדלה: יש משמעות.

גאלב מג'אדלה: מהניסיון שלי כאן – יש משמעות לכל בדיקה.

גאלב מג'אדלה: המתקן שנמצא בשטח, של בדיקה מתמדת, 24 שעות, זה במקרים מסוימים.

גאלב מג'אדלה: אני לא יכול לבקש מהם לעשות דבר כזה, כי אני לא רוצה לעשות צחוק מהוועדה.

גאלב מג'אדלה: לשים מתקן ניטור תמידי של 24 שעות זה לא סיפור פשוט, אנחנו ביקשנו.

גאלב מג'אדלה: יתאפשר להם דבר?

גאלב מג'אדלה: אני אשמח - - רחל כרמל: כאשר היה הסיפור בצורן דיברנו עם ראש המועצה שם, והוא אמר שבתחילת המאבק שלהם הם דרשו לשים מתקן ניטור של 24 שעות.

גאלב מג'אדלה: בלי זה – כל הבדיקות המדגמיות לא עזרו כלום.

גאלב מג'אדלה: ברגע ששמו, אז ראו את התוצאות - -

גאלב מג'אדלה: מה שאת אומרת הוא עדיף, אבל מה שאנחנו מציעים – יש בו גם משהו.

גאלב מג'אדלה: דבר שני – אנחנו מבקשים לקיים אצלכם דיון ולהביא לנו תוצאות לגבי המסמך שנתתי לך, ולתת לנו לוח זמנים יותר סביר.

גאלב מג'אדלה: יש דיון בבית המשפט ב- 22 בינואר.

גאלב מג'אדלה: אז אני מצפה מכם ומציע לכם שאתם תהיו במצב הרבה יותר עם היד על הדופק, לפני הדיון הזה.

גאלב מג'אדלה: כי גם אנחנו נעביר לבית המשפט את מה שאנחנו - -, כי לנו חשוב שיהיה פתרון לאוכלוסייה.

גאלב מג'אדלה: אני לא רוצה להיכנס לכל הנושאים שהעלו כאן חבריי, בעניין המתקן הביטחוני, אבל אנחנו מכם מצפים להיות רגישים יותר לרחש הלב של האוכלוסייה ולהתמודד עם הבעיה בכנות וביושר ובלוח הזמני ה - -

משה גפני: לוח זמנים של מה?

גאלב מג'אדלה: של פינוי המתקן.

גאלב מג'אדלה: יכול להיות שהם, במאמץ מסוים, יגידו שזה יהיה עוד לפני השנתיים, אלא תוך חצי שנה.

משה גפני: עד מתי אתה מבקש מהם את ה - -

גאלב מג'אדלה: לפני הדיון בבית המשפט.

גאלב מג'אדלה: אני גם מציע שבזה אנחנו נסתפק.

דוד אזולאי: אני מציע גם שחבר הכנסת גפני ידווח לנו על הפגישה שלו עם שר הביטחון.

משה גפני: יש דברים סודיים שאני אדבר אתו, ויש את העניין של האנטנות של גלי צה"ל.

גאלב מג'אדלה: אנחנו נפעל, במסגרת הסיורים שלנו, עד ה- 21 בינואר, 2007 – נשתדל באחד הסיורים שלנו, שאנחנו מקיימים אחת לשבועיים, שגם נגיע למתקן.

גאלב מג'אדלה: נשתדל להגיע למתקן כדי לעמוד מקרוב על הדברים.

משה גפני: אם אפשר לבקש מהמשרד להגנת הסביבה לשים שם מכונת ניטור.

משה גפני: אפשר לעשות את זה.

גאלב מג'אדלה: ביקשתי ממנו בדיקה תקופתית יותר בתדירות, אם יש להם יכולת.

משה גפני: יש להם יכולת.

גאלב מג'אדלה: אתה לא יכול לתת תשובה במקומו.

גאלב מג'אדלה: אם יש להם יכולת להעמיד שם תחנת ניטור ברוח הדברים שאתה מעלה, שהם יהיו קבועים שם - - אבל אני לא יכול לבקש ממישהו יותר מהיכולת שלו.

שגיא קריספין: אם הוועדה מתכוונת לקיים סיור במתקן – אנחנו מבקשים גם - -

גאלב מג'אדלה: לנו יש סיורים מסודרים אחת לשבועיים, בימי א'.

גאלב מג'אדלה: אנחנו נבדוק את זה, ואם זה מסתדר, נשמח ליידע את כל הגורמים הנוגעים בדבר.

גאלב מג'אדלה: אני מודה לכם, הישיבה נעולה.